Italia: - De flinkeste drar fra landet

Toppstudenter reiser fra Italia, men myndighetene gjør lite for å stoppe dem, forteller økonomiprofessor Steinar Strøm ved Universitetet i Torino.

I Roma raser studenter mot italienske myndigheters kraftige innsparinger. Innen 2013 skal statsminister Silvio Berlusconi spare inn rundt 9 milliarder euro og 130.000 stillinger i utdanningssystemet. Vis mer byoutline FILIPPO MONTEFORTE

Publisert: Oppdatert: 17. august 2011 14:39 , Publisert: 17. august 2011 14:27

Mens italienske myndigheter jobber på spreng for å overbevise markedet om at landet kan betjene sin gjeld, kjøper Den europeiske sentralbanken (ESB) landets statsobligasjoner for å stabilisere markedene.

Onsdag ligger renten på tiårige statsobligasjoner på 5,0 prosent.

- Inngrepene til ESB har roet frykten, og det er ingen grunn til å tro at rentene på statsgjelden til verken Italia eller Spania kommer til å stige noe særlig fremover, sier økonomiprofessor Steinar Strøm til E24, og legger til:

- Men det er ikke nok til å snu den negative utviklingen i italiensk økonomi, som sliter med lav effektivitet og lav økonomisk vekst, sier han.

Les også: - Italia-konkurs kan ødelegge eurosonen

- Forlater Italia

Han er professor ved Universitetet i Torino i Nord-Italia.

Her underviser han italienske studenter i samfunnsøkonomi, og observerer der med egne øyne en nedslående tendens:

Steinar Strøm Vis mer

- Studentene mine ser at arbeidsmarkedet i Italia er vanskelig, spesielt for høyt utdannede. Da er det naturlig at de retter blikket mot utlandet, forklarer Strøm.

- Det er få tegn til at myndighetene tar problemstillingen særlig alvorlig. Det er problematisk, og ikke bra for Italia.

De ser små muligheter i et land der unge i liten grad kommer inn i arbeidsmarkedet:

Mens den generelle ledigheten i Italia lå på 8,0 prosent i juni, lå ledigheten blant unge samtidig på 27,8 prosent, ifølge Eurostats rapport som ble lagt frem i august. Dermed går mer enn én av fire unge under 25 år ufrivillig uten jobb.

- Mange er bekymret for at det ikke er lett å få jobber som de vil være fornøyd med, forteller Strøm.

- Selv om du er en flink stipendiat i Italia, er det ikke lett å komme inn i systemet, og få seg jobb ved et universitet. Det er mye lokale avgjørelser, og bekjentskaper er viktige.

Forlater Italia

Demonstranter under en maras i Roma raser her mot en reform av utdanningssystemet, som skal bidra til innsparinger på rundt 9 milliarder euro og medfører kutt av 130.000 jobber. Vis mer byoutline ALBERTO PIZZOLI

Han trekker frem flere eksempler på unge, lovende studenter som forlater det gjeldstyngede landet.

- Én av mine studenter tok mastergrad, og er veldig flink. Han er nå stipendiat i Oslo.

Eksempelet er ikke enestående.

- Nylig reiste tre av dem jeg har undervist til land som USA og Tyskland.

Uhyggelig statistikk

En OECD-rapport viser at Italia imidlertid ikke er blant landene der flest reiser til utlandet:

I 2005 reiste flere høyt utdannede fra Frankrike, Storbritannia og Tyskland.

Like fullt er rapporten urovekkende: Den viser også at Italia ikke klarte å tiltrekke seg mange fra utlandet som antallet som dro ut.

Dermed ble Italia i 2005 gradvis tappet for utdannet arbeidskraft, ifølge rapporten.

I rapporten pekes det på at italiensk industri- og tjenestesektor har en struktur som i liten grad krever utdannet arbeidskraft.

- Det er lite som tyder på at tendensen vil snu med det første, sier Strøm.

Les også: Berlusconi vil spare over 350 mrd. innen 2013

- Ikke som Hellas

Til tross for utfordringene med skyhøy ledighet og høy statsgjeld, mener Strøm imidlertid ikke at det er grunn til å lytte til dommedagsprofetiene om Italia.

Han avviser at Italia vil bli kastet ut av eurosamarbeidet, og han tror heller ikke på noe statlig mislighold.

- Dagens rente på 5 prosent er absolutt mulig å bære for myndighetene. Selv om statsgjelden er relativt høy, må man samtidig huske at den i stor grad er holdt av innlendinger.

Like fullt vil de omfattende offentlige kuttene og skatteøkninger sette sitt preg på økonomien fremover.

- Italia vil ha dårlige tider i lang tid fremover, og en omvending vil ta tid og gå sakte, konkluderer professoren.

Les også: - ECB lykkes med å redde Italia